Les visites al patrimoni de Gandia seran gratuïtes a l'estiu
10 junio 2025

## Les visites al patrimoni de Gandia seran gratuïtes a l'estiu10 junio 2025Última actualización: 11 junio 2025

![](../gestion/img/b46370cfe929cc3c934e658fa5e965b56366b6e7fed256713cb284f98285171c.jpg)  
  

La primera tinenta d’alcaldia, **Alícia Izquierdo**, acompanyada del director del Museu Arqueològic de Gandia i arqueòleg municipal, **Joan Negre**, han presentat una nova campanya per donar a conéixer el nostre patrimoni a la ciutadania i al visitant: «l’Estiu Arqueològic», que recull el testimoni d’altres com «la Primavera arqueològica», «la Tardor arqueològic».

Amb dues novetats importants. En primer lloc, l’avançament del calendari al 16 de juny i fins al 14 de setembre. És a dir, pràcticament tres mesos complets d'activitats des del dijous fins al diumenge.

Tot i que la novetat més destacada és que per primera vegada a l’estiu, seran gratuïtes. «La veritat és que ja fa temps que portàvem una aposta, jo crec que molt ferma, respecte al que és la difusió i el coneixement del patrimoni de la nostra ciutat, tant de cara a la ciutadania com als turistes i als visitants. I havíem fet moltes campanyes ja gratuïtes. En un principi la campanya de Nadal, de Falles, de Pasqua... I, per primera vegada, ens atrevirem a fer aquesta primera campanya gratuïta per a tot l'estiu. Pensem que han funcionat molt bé les proves que havíem fet fins al moment», ha assegurat Izquierdo.

Així, els dijous a les 19.00 h, hi haurà visita guiada gratuïta a la Torre dels Pares. El divendres, també a les 19.00 h, al Castell de Bairén. Mentre que els dissabtes s’ha programat dues rutes; al migdia, a les 12.00 h, al Museu Arqueològic (MAGa) i a les 19.00 h a la Cova del Parpalló. Finalment, els diumenges a les 19.00 h es podrà acudir a El Morabit i la Cova de les Meravelles.

«Nosaltres sempre li fiquem molta estima a les campanyes especials que fem des del Museu Arqueològic i des del Servei d'Arqueologia i Patrimoni Històric de l'Ajuntament de Gandia, perquè pensem que el patrimoni no té cap sentit que estiguem recuperant-lo si després no el posem a disposició de tota la ciutadania i d'una manera fàcil perquè tot el món, tant de la nostra comarca com els visitants que tenim ara en època d'estiu i de visites turístiques, puguen conéixer tot aquest patrimoni que tenim i que s'ha multiplicat durant aquests últims cinc anys».

Negre ha recordat que tota la informació es pot trobar en la web de visitgandia.com, que és la pàgina que centralitza tota l'activitat turística de l'Ajuntament de Gandia. També com sempre, as través del correu del museu difusiomaga@gandia.org. O al telèfon del MAGa, 96 295 95 40, a través del qual la gent es pot informar. Però és tan senzill com apropar-se a aquests diferents elements, a l'hora i el dia que està establert i fer la visita, junt amb els guies que posarà el departament.

«Volem convidar també a tots els agents turístics, inclosos els altres departaments de l'Ajuntament mateix, així com tots els hotels, restaurants... al fet que promocionen i difonguen entre els seus clients aquestes possibilitats».

«Perquè, al final, fer del patrimoni de Gandia una marca del nostre turisme és també beneficiar la ciutat i donar-li un valor afegit que només amb el sol i platja no és suficient. Tenim el medi ambient i el nostre patrimoni històric, que és el que fa de Gandia una destinació separada de la resta, i que moltes altres ciutats no tenen. Per tant, la gent que tinga el gust podrà acudir al lloc i a l'hora per fer una visita guiada i esperem que això puga ajudar que quan acabe l'estiu ja no hi haja ningú que tinga l'excusa de no haver visitat algun dels elements patrimonial», ha conclòs Izquierdo.